牟駝岡閱馬
作者：江休復
朝代：宋

paragraphs: 牧馬散近坰，閱視乘高秋。
駝岡似沙苑，堆阜带川洲。
坡陁故梁城，縈薄西南陬。
連棚映林樾，星羅倚層丘。
回風吹陣雲，奔騰欻來游。
野性脫羈馬，飲齕遂所求。
腹幹頗肥張，鬰怒何彪休。
羣敺驟麋鹿，逸勢凌蛟虬。
軍戎選輕捷，和鑾御調柔。
毛物有千名，衆美歸驊騮。
梁王愁思臺，佛剎居上頭。
朅來一憑眺，遺墟莽悠悠。
信陵骨已朽，巖穴誰見收。
當時英豪輩，事逐東波流。
置酒臨風軒，聊以紓煩憂。